**Antun Mihanović** rodio se 1796. godine u Zagrebu u obitelji zagrebačkoga posjednika Matije Mihanovića i Justine rođ. Kušević. Pučku školu i gimnaziju završio je također u Zagrebu. Studirao je filozofiju i pravo na Kraljevskoj akademiji znanosti u Zagrebu. Radio je kao pravnik [1813.](https://hr.wikipedia.org/wiki/1813.) godine pri Banskome stolu u Zagrebu, a od [1815.](https://hr.wikipedia.org/wiki/1815.) do [1821.](https://hr.wikipedia.org/wiki/1821.) godine bio je vojni sudac, pretežito u Italiji, potom upravni činovnik u [Rijeci](https://hr.wikipedia.org/wiki/Rijeka) od [1823.](https://hr.wikipedia.org/wiki/1823.) do [1836.](https://hr.wikipedia.org/wiki/1836.) godine. Godine 1827. bio je u zastupnik Rijeke na Požunskom saboru, a u [Rijeci](https://hr.wikipedia.org/wiki/Rijeka) je i napisao stihove pjesme [Horvatska domovina](https://hr.wikipedia.org/wiki/Horvatska_domovina). Poslije toga prešao je u austrijsku diplomaciju i službovao od [1836.](https://hr.wikipedia.org/wiki/1836.) do [1858.](https://hr.wikipedia.org/wiki/1858.) godine. Bio je prvi austrijski konzul u [Beogradu](https://hr.wikipedia.org/wiki/Beograd), zatim je bio konzul u [Solunu](https://hr.wikipedia.org/wiki/Solun), [Smirni](https://hr.wikipedia.org/wiki/%C4%B0zmir), [Carigradu](https://hr.wikipedia.org/wiki/Carigrad) i [Bukureštu](https://hr.wikipedia.org/wiki/Bukure%C5%A1t). Umirovljen je [1858.](https://hr.wikipedia.org/wiki/1858.) godine kao ministarski savjetnik i od tada je do smrti živio u [Novim Dvorima](https://hr.wikipedia.org/wiki/Novi_Dvori_Klanje%C4%8Dki).

U mladosti je pisao naučne rasprave i eseje, a kasnije, pjeva pjesme kojih je napisao desetak. Antun Mihanović autor je i važne knjižice *Reč domovini od hasnovitosti pisanja vu domorodnom jeziku* koju je objavio u [Beču](https://hr.wikipedia.org/wiki/Be%C4%8D) [1815](https://hr.wikipedia.org/wiki/1815). U ovom djelu je iznio ideje iz kojih se kasnije razvio i program [hrvatskoga narodnog preporoda](https://hr.wikipedia.org/wiki/Hrvatski_narodni_preporod) [Ljudevita Gaja](https://hr.wikipedia.org/wiki/Ljudevit_Gaj) i ostalih [iliraca](https://hr.wikipedia.org/wiki/Ilirski_preporod). Istraživao je i otkrivao te strastveno prikupljao stare listine i rukopise, rijetke knjige i drugu spomeničku građu, a poglavito građu o hrvatskoj prošlosti. Pronašao je rukopis [Gundulićeva](https://hr.wikipedia.org/wiki/Ivan_Gunduli%C4%87) [*Osmana*](https://hr.wikipedia.org/wiki/Osman_%28Gunduli%C4%87%29) u [Veneciji](https://hr.wikipedia.org/wiki/Venecija) [1818.](https://hr.wikipedia.org/wiki/1818.) godine i potaknuo njegovo objavljivanje koje se nije odmah ostvarilo, već je bilo objavljeno kao prva knjiga kojom je [Matica ilirska](https://hr.wikipedia.org/wiki/Matica_hrvatska) [1844.](https://hr.wikipedia.org/wiki/1844.) godine otpočela svoju izdavačku djelatnost.

Mihanović je neprolaznu slavu stekao pjesmom [*Horvatska domovina*](https://hr.wikipedia.org/wiki/Horvatska_domovina) koja je krajem [19. stoljeća](https://hr.wikipedia.org/wiki/19._stolje%C4%87e) postala hrvatska himna. Pjesma je prvi put objavljena u desetom broju Gajeve [*Danice*](https://hr.wikipedia.org/wiki/Danica_%28%C4%8Dasopis%29), [14. ožujka](https://hr.wikipedia.org/wiki/14._o%C5%BEujka) [1835.](https://hr.wikipedia.org/wiki/1835.) godine. *U njoj je pjesnik sabrao sve što se od nas ne da otkinuti dok živimo kao narod što će uvijek oživljavati i buditi naša rodoljubna čuvstva. (Antun Barac)* Za *Horvatsku domovinu* ili, prema prvom stihu, *Lijepu našu* uglazbio je, prema uvriježenom mišljenju, [Vinkovčanin](https://hr.wikipedia.org/wiki/Vinkovci) [Josip Runjanin](https://hr.wikipedia.org/wiki/Josip_Runjanin).